Euroopa Liidu Teataja L 276 , 09/11/1993 Lk 0011 - 0012



Nõukogu direktiiv 93/95/EMÜ, 29. oktoober 1993, millega muudetakse direktiivi 89/686/EMÜ liikmesriikide isikukaitsevahendeid (IKV) käsitlevate õigusaktide ühtlustamise kohta EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 100a, võttes arvesse komisjoni ettepanekut, [1] koostöös Euroopa Parlamendiga, [2] võttes arvesse majandus- ja sotsiaalkomitee arvamust [3] ning arvestades, et: kooskõlas direktiiviga 89/686/EMÜ [4] on vaja võtta meetmeid isikukaitsevahendite (IKV) siseturu loomiseks; selle direktiivi artikli 5 lõikes 3 on sätestatud, et IKVde suhtes, mille kohta ühtlustatud standardid puuduvad, võib üleminekuperioodiks kuni 31. detsembrini 1992 kohaldada mainitud direktiivi vastuvõtmise kuupäeval jõus olnud siseriiklikku korda; liikmesriikidelt ja kaubandusest saadud informatsioonist ilmneb, et kõnesoleva direktiivi nõuetekohaseks kohaldamiseks on see üleminekuperiood liiga lühike; ühtlustatud standardid annavad märkimisväärse panuse isikukaitsevahendite turuleviimise ja vaba liikumise hõlbustamisse; direktiivi 89/686/EMÜ kohaldamise kuupäeval mõned ühtlustatud standardid siiski veel puuduvad; järelikult ei saa nende kaupade ühtse turu loomist ja ühetaolisust veel tagada; uue kontroll- ja sertifitseerimissüsteemi juurutamine ning kõnesoleva direktiivi nõuetekohaseks toimimiseks vajalike sätete ja mehhanismide väljatöötamine ei ole veel küllaldaselt edenenud; ühtlustatud standardite puudumine võib põhjustada olukordi, mil kahe- ja kolmerattaliste mootorsõidukite kasutajatele mõeldud kiivrid ei taga enam küllaldast kaitstuse astet ja vastavuse kontrolli; see võib õnnetusjuhtumi puhul ohtu seada isikute kaitse; selleks et vältida turvalisuse ja kontrolli taseme langust, tuleb mainitud kiivrid kuni nende kohta erinõuete kehtestamiseni direktiivi 89/686/EMÜ reguleerimisalast välja jätta, ON VASTU VÕTNUD KÄESOLEVA DIREKTIIVI: Artikkel 1 Käesolevaga muudetakse direktiivi 89/686/EMÜ järgmiselt. 1. Artikli 5 lõige 3 tunnistatakse kehtetuks. 2. Artikli 8 lõike 4 punkti a viimane alapunkt tunnistatakse kehtetuks. 3. Artikkel 16 asendatakse järgmise sõnastusega: "Artikkel 16 1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 31. detsembriks 1991. Nad teatavad sellest viivitamata komisjonile. Nad kohaldavad kõnesolevaid meetmeid alates 1. juulist 1992. 2. Liikmesriigid lubavad kuni 30. juunini 1995 nende IKVde turuleviimist ja kasutuselevõtmist, mis vastavad nende territooriumil 30. juunil 1992 jõus olnud siseriiklikele eeskirjadele. 3. Liikmesriigid edastavad komisjonile siseriiklike sätete tekstid, mis nad on vastu võtnud käesoleva direktiivi reguleerimisalas." 4. I lisasse lisatakse punkt 5 järgmises sõnastuses: "5. Kiivrid ja visiirid kahe- ja kolmerattaliste mootorsõidukite kasutajatele." Artikkel 2 1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid kolme kuu jooksul alates direktiivi vastuvõtmisest. Nad teatavad sellest viivitamata komisjonile. Nende meetmete vastuvõtmisel viitavad liikmesriigid käesolevale direktiivile või lisavad selle viite mainitud meetmete ametlikul avaldamisel. Viitamise viisi näevad ette liikmesriigid. 2. Liikmesriigid edastavad komisjonile siseriiklike sätete tekstid, mis nad on vastu võtnud käesoleva direktiivi reguleerimisalas. Artikkel 3 Käesolev direktiiv on adresseeritud liikmesriikidele. Brüssel, 29. oktoober 1993 Nõukogu nimel eesistuja R. Urbain [1] EÜT C 36, 10.2.1993, lk 18. [2] EÜT C 194, 19.7.1993, lk 154, ja 27. oktoobri 1993. aasta otsus (Euroopa Ühenduste Teatajas seni avaldamata). [3] EÜT C 129, 10.5.1993, lk 1. [4] EÜT L 399, 30.12.1989, lk 18. --------------------------------------------------